b'\n_START_ARTICLE_\nAtol das Rocas\n_START_SECTION_\nOdlike\n_START_PARAGRAPH_\nRocasov atol je dug 3,7 i \xc5\xa1irok 2,5 km, a njegova laguna je duboka od 1 do 6 m, te ima povr\xc5\xa1inu od 7,5 km\xc2\xb2. Povr\xc5\xa1ina njegova dva oto\xc4\x8di\xc4\x87a, ju\xc5\xbeni manji Cemit\xc3\xa9rio i ve\xc4\x87i sjeverozapadni sprud Farol (oblika izdu\xc5\xbeenog S), imaju povr\xc5\xa1inu od samo 360 m\xc2\xb2. Najvi\xc5\xa1a to\xc4\x8dka je pje\xc5\xa1\xc4\x8dana sipina visine 3-6 m (ovisno o plimi i oseki), dok je ostala povr\xc5\xa1ina otoka prekrivena zeljastim biljkama otpornima na sol, grmovima i pokojom palmom me\xc4\x91u kojima obitavaju rakovi, pauci, \xc5\xa1korpioni, muhe, buhe, \xc5\xbeohari i velik broj razli\xc4\x8ditih vrsta ptica._NEWLINE_Koraljni prsten je gotovo zatvorni krug s 200 m \xc5\xa1irokim kanalom na sjevernoj strani i mnogo u\xc5\xbeim na ju\xc5\xbenoj strani. Ta oseke njegovi gotovo vertikalni zidovi, visine 1,5 m, se potpuno uka\xc5\xbeu i spoje s pje\xc5\xa1\xc4\x8danim obalama oto\xc4\x8di\xc4\x87a. Oko njega \xc5\xbeivi veliki broj morskih kornja\xc4\x8da, morskih pasa i dupina, koji ga koriste kao mrijestili\xc5\xa1te i skloni\xc5\xa1te mla\xc4\x91i. U pli\xc4\x87inama \xc5\xbeivi i veliki broj bentonskih organizama (koralji, spu\xc5\xbeve i alge)_NEWLINE_Cijeli atol je rezervat divljine i biolo\xc5\xa1ki rezervat koji je tek povremeno mjesto znanstvenih istra\xc5\xbeivanja i njegova entomolo\xc5\xa1ka fauna je temeljito istra\xc5\xbeena i arhivirana._NEWLINE_Zahvaljuju\xc4\x87i svojoj zaba\xc4\x8denosti atol je gotovo nedirnut ljudskim djelovanjem. Jedina gra\xc4\x91evina na otoku je svjetionik brazilske vojske iz 1960-ih koji se nalazi na kraju zaljeva Farol, u blizini ru\xc5\xa1evine starog svjetionika iz 1933. god.'